钦定古今图书集成/明伦汇编/官常典/第763卷 > 何兆宁
## 钦定古今图书集成/明伦汇编/官常典/第763卷 > 何兆宁

按《广州府志》：“兆宁，字仲轼，香山人，邑庠生。深沉有大
略。崇祯间，省叔父君驺于京师，习闻天下大计，益究
心韬钤之略。会上林禁旅，讨贼河内，兆宁遂投笔从
事军中，所向馘贼以报。时总兵王朴异之曰：‘君儒者，
勇乃尔乎’？七年奏捷叙功，实授守备。随禁旅还京师。
会两广方用兵，兆宁以部次赴军门，独当一面，清剿”
盘石十八峒贼，报功。寻又与惠阳参将施王政掎角
并进，破沙子、下冈诸贼，复合楚师捣主簿峒，歼渠散
胁，以兆宁功为最，授游击。未几，复从总制沈犹龙征
九连山、八排诸峒，设奇制胜，多出兆宁方略。贼平，历
陞参辖，肇标水兵，援剿海上诸寇。兆宁善用谍，往往
豫得其消息。贼夕聚谋，而兆宁朝拥楼船至矣。贼以
是闻其名者，莫不破胆。寻有兵数万东下，总制丁魁
楚知兆宁可任大事，独召之画策。兆宁尽藏其哨船，
集渔艇，溯上流火攻，破之，晋副总兵。时溪洞土司蹶
张，犯隆安、宁化诸县，制府以兆宁勇略为诸将冠，于
是专师西徇，多所擒馘。未几，交阯复窥逞。晋宁正总
兵专制思恩，率兵德庆，驻舟杨柳沙奋战，身被流矢，
跃波中而死。兆宁起书生，虽历行间数十年，犹手编
不置。平生癖，爱砚，有一片纯曰“蕉叶”，兆宁宝之，尝曰：
“此吾徇葬物也。”死时砚果衷甲间。盖方角战，已自办
一死，谅烈士哉！